ההיסטוריה של פרשנות התורה כהתמודדות עם הפער בין כוונת הקורא לכוונת הכתוב

מעמדה האלוהי של התורה עורר את קוראיה ומפרשיה לאורך ההיסטוריה לפתח כלפיה אופק ציפיות ייחודי – הם מניחים שהתורה משקפת את הערכים והאמונות הנכונים והמקובלים, כי היא מבטאת עקרונות מוסר עליונים ונצחיים וכי המסופר בה הוא אמת ונכון, מהותי חשוב ומחושב. אולם התורה מורכבת ממסורות וממקורות בני זמנים ומקומות שונים, והיא מבטאת גלגולי עריכה מסועפים ותהליכי מסירה ללא סוף, ולמעשה אין בתורה אחידות מלאה, לא מבחינת ערכיה ומסריה ולא מבחינת תכניה. מצב דברים זה חייב את הקוראים ואת הפרשנים לפתח ולשכלל כלים הרמנויטיים שיאפשרו להם לגשר על הפער שבין הכתוב בתורה ומה שמצופה שיהיה כתוב בה, ולהראות – פעם אחר פעם – שהערכים והאמונות 'הנכונים' ו'המקובלים' משתקפים בה היטב.